Jurij Gustav Kubaš

Jurij Gustav Kubaš ( Georg Gustav Kubasch; * 15. nazymnika 1845 w Šunowje, † 2. žnjenca 1924 w Njebjelčicach) bě serbski katolski farar a publicist, wot lěta 1869 bě čłon Maćicy Serbskeje. Wón dopisowaše do Katolskeho Posoła, Serbskich Nowin a do Serbskeho Hospodarja, kotryž redigowaše wot 1882 do 1897. 

Po ludowej šuli w Ralbicach a Małostronskim gymnaziju w Praze, hdźež bě chowanc Serbskeho seminara, studowaše tam filozofiju a teologiju. Jako kapłan dźěłaše najprjedy wot 1870 do 1875 w Kralowskim haju pola Zhorjelca, 1875/76 w Ralbicach a wot 1876 do 1890 w Njebjelčicach. Jako farar skutkowaše 1890/91 znowa w Ralbicach a wot 1891 do 1918 při Njebjelčanskej cyrkwi swj. Měrćina.

W mnohich nastawkach za Katolski Posoł wuwiwaše Kubaš razny antijudaizm, kotryž měješe hłownje nabožinski zakład, wužiwaše pak tež typiske antisemitiske předsudki swojeho časa a chcyše postupowanje stata a ludnosće přećiwo Židam wosprawnjeć.„Wjetschi dźěl wschědnoho nowinaŕstwa je we jich rukach a wot nich spisany a pschez nowiny trubja woni wschědnje do swěta: ›My Židźa smy sól a swětło swěta, my smy kotsiž smy cžłowjestwo k zdźěłanoscźi dowjedli.“ W: KP 2/1881 (15. januara), str. 9„W tutym pschescźěhanju židow, kaž to z Ruskeje, z Pomorskeje, z Pólskeje, z Barlina atd. cžitamy, widźimy Božu sprawnoscź.“ W: KP 22/1881 (19. nowembra), str. 198

Kubaš bě wot 1869 čłon Maćicy Serbskeje a podpěrowaše załoženje Serbskeho burskeho towarstwa w lěće 1888.

 Žórła 


 Wotkaz 
 Jurij Gustav Kubaš na stronkach Njebjelčic (hornjoserbsce)

Kategorija:Serb
Kategorija:Muž
Kategorija:Rodź. 1845
Kategorija:Zemr. 1924
Kategorija:Romsko-katolski duchowny
Kategorija:Publicist
Kategorija:Maćicar
Kategorija:Wosoba (Njebjelčicy)
Kategorija:Awtor
Kategorija:Chowanc Serbskeho seminara
Kategorija:Wosoba (Šunow)